Mihál, Jozef, podpredseda vlády a minister práce, sociálnych vecí a rodiny SR (2011-05-18):
Ďakujem. Pán predseda, vážené panie poslankyne, páni poslanci, milí hostia, vládny návrh zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony, sa predkladá za účelom splnenia povinností Slovenskej republiky vo vzťahu k správnej a úplnej transpozícii právnych predpisov Európskej únie, ako aj za účelom realizácie Programového vyhlásenia vlády Slovenskej republiky na roky 2010 – 2014, v ktorom vláda Slovenskej republiky označila za dôležité naštartovanie nielen vysokého, ale aj udržateľného ekonomického rastu, ktorý so sebou prinesie aj nové pracovné príležitosti. V tejto súvislosti sa za kľúčové opatrenia považujú tie, ktoré smerujú k odstráneniu bariér rastu zamestnanosti a umožnia pružné formy pracovných úväzkov. Účelom návrhu zákona je zvýšiť flexibilitu pracovnoprávnych vzťahov, znížiť administratívnu a finančnú záťaž zamestnávateľov tam, kde je nadbytočná, ako aj podporiť motiváciu pre vytváranie nových pracovných miest, umožniť zosúladenie pracovných povinností a rodičovských povinností, upraviť postavenie a oprávnenia odborov tak, aby neboli privilegované a zvýhodňované na úkor zamestnávateľa, ale aj ďalších zástupcov zamestnancov, a to zamestnaneckého dôverníka a zamestnaneckej rady. Cieľom navrhovanej úpravy je predovšetkým - rozšíriť okruh otázok, o ktorých je možné kolektívne vyjednávať s odborovou organizáciou a ktoré je možné dohodnúť v rámci kolektívnej zmluvy; - ďalej umožniť zamestnaneckej rade alebo zamestnaneckému dôverníkovi uzatvoriť dohodu, v ktorej je možné dohodnúť pracovné podmienky zamestnancov; - upraviť pracovný pomer na dobu určitú za účelom zosúladenia § 48 s požiadavkami Európskej komisie, ako aj zvýšiť flexibilitu pri využívaní pracovných pomerov na dobu určitú pri zachovaní požiadavky na zabránenie zneužívaniu tzv. reťazenia pracovných pomerov na dobu určitú; - odstupňovať dĺžku výpovednej doby v závislosti od dĺžky trvania pracovného pomeru na účel zvýšenia počiatočnej flexibility v pracovnom pomere a pri zavedení modelu istej zásluhovosti a zhodnotenia zvýšenej miery dopadu skončenia pracovného pomeru na zamestnanca, ak zamestnanec pre zamestnávateľa odpracoval už dlhšie obdobie; - vylúčiť povinnosti zamestnávateľa vyplácať odchodné v niektorých prípadoch skončenia pracovného pomeru zo strany zamestnávateľa, - viazať zákaz vykonávania inej činnosti popri pracovnom pomere na činnosti, ktoré majú konkurenčný charakter; - zaviesť možnosť dohodnúť tzv. konkurenčnú doložku aj na čas po skončení pracovného pomeru; - zaviesť novú možnosť vytvoriť tzv. delené pracovné miesto na účel podpory zamestnávania niektorých skupín osôb; - rozšíriť výnimku z maximálneho priemerného 48-hodinového pracovného času v týždni pre niektoré skupiny vedúcich zamestnancov; - viazať právo zamestnanca na vyššiu výmeru dovolenky, a to na dosiahnutie 33 rokov veku zamestnanca namiesto súčasného zložitého dokazovania odpracovaných rokov; - zmeniť niektoré ustanovenia týkajúce sa odmeňovania zamestnancov vrátane stanovenia výslovného oprávnenia zamestnávateľa; - po dohode so zamestnancom poskytovať výplatnú pásku elektronickými prostriedkami; - zaviesť flexikonto ako trvalý právny inštitút Zákonníka práce vrátane niektorých zmien, ktorých zakotvenie vyplýva z praktických poznatkov z jeho využívania; - zmeniť niektoré ustanovenia týkajúce sa právomoci a postavenia zástupcov zamestnancov a - zvýšiť ochranu tehotných žien, dojčiacich žien a matiek do skončenia 9. mesiaca po pôrode pred skončením pracovného pomeru v skúšobnej dobe, ktorý je motivovaný jej tehotenstvom alebo materstvom. V súvislosti so zmenami navrhovanými v Zákonníku práce sa z dôvodu vecnej previazanosti navrhuje príslušnými článkami novelizovať aj zákon o službách zamestnanosti, zákon o štátnej službe profesionálnych vojakov ozbrojených síl Slovenskej republiky a zákon o inšpekcii práce. Ďakujem za pozornosť.